Beurtkrag is (tydelik) hier om te bly, hoor LP’sGrafika verskaf deur ANA Suid-Afrikaners kan tot minstens einde Maart beurtkrag beleef indien die huidige elektrisiteitverskaffingskrisis voortduur, het die parlementêre komitee oor openbare ondernemings gehoor. Pravin Gordhan, minister van openbare ondernemings en sy waarnemende direkteur-generaal Thuto Shomang, het MP’s toegespreek oor probleme by die kragvoorsiener wat uiteindelik tot beurtkrag gelei het. Gordhan het aan LP’s gesê ingenieurs, van Italië, is ontbied om met plaaslike eweknieë saam te werk om die bedryfsprobleme by kragstasies op te los wat veroorsaak het dat die verbruik hoër was as die beskikbare elektrisiteit. Die minister het gesê ontwerpfoute by Medupi- en Kusile-kragstasies, wat veronderstel is om ŉ buffer te wees en kragonderbrekings te voorkom, moet ook dringend ondersoek word. Hy sluit nie die moontlikheid van vervolging uit as ongerymdhede blootgelê word wat betref die bou van die twee kragstasies teen hoër kostes nie (Medupi van R24,9 miljard tot R145 miljard en Kusile van R80,7 miljard tot R161,4 miljard). Dié kragstasies kan tans net teen 40% kapasiteit funksioneer, wat die situasie nog erger maak en die moontlikheid van beurtkrag verhoog. Volgens Gordhan het bykomende eenhede ook intussen onklaar geraak. Maroela Media het vroeër berig indien Eskom nie ŉ finansiële reddingsboei van die regering ontvang nie, die kragvoorsiener teen April insolvent verklaar kan word. Shomang het gesê Eskom is reeds tegnies insolvent en verkeer in ŉ krisistoestand wat lei tot gereelde kragonderbrekings en die toepassing van beurtkrag. Volgens hom is dié krisis die gevolg van onder meer jarelange wanbestuur, korrupsie en swak besluitneming by die kragreus. ŉ Aankondiging in dié verband sal na verwagting gemaak word wanneer finansiesminister Tito Mboweni volgende week sy begrotingsrede lewer. Shomang het ŉ uiteensetting van die operasionele en finansiële krisis by Eskom aan LP’s voorgelê. Hy het gesê die inkomste wat deur die kragvoorsiener gegenereer word, is nie genoeg om bedryfskoste en skuldbetalings te dek nie. Die personeel het van 32 000 in 2007 toegeneem tot 48 000 in 2018 en die gepaardgaande koste het van R9,5 miljard tot R25,9 miljard toegeneem. Munisipale skuld het toegeneem tot ongeveer R1 miljard per maand. Gordhan het om verskoning gevra aan Suid-Afrikaners en gesê die regering werk nou saam met die raad van Eskom om die krisis op te los. Pres. Cyril Ramaphosa het intussen versoek dat Suid-Afrikaners nie paniekerig moet raak oor beurtkrag nie. “Ons was al hier en het anderkant die rivier uitgekom. Ons sal oplossings vind en ons sal oukei wees,” het hy buite Tuynhuys aan eNCA gesê. Hy erken dat die kragonderbrekings ŉ “verwoestende impak het op die ekonomie en die gewone lewens van mense”, maar bygevoeg die kabinet ondersoek die oorsaak van die kragonderbrekings. “Ons het vanoggend gesprekke gehad oor die benarde situasie. Ons werk aan ŉ paar planne om dit saam op te los en ons sal [Donderdag] aankondigings hieroor maak,” het hy gesê met verwysing na sy reaksie op die debat oor sy staatsrede wat vir Donderdagmiddag om 14:00 geskeduleer is.